SQ วิ่ง 3% หลังคว้างาน “เหมืองหงสา” 2 โครงการ มูลค่ากว่า 3 พันลบ.
SQ บวก 3% หลังเซ็นสัญญา 2 โครงการ “เหมืองหงสา” มูลค่า 3.08 พันลบ. โดยเป็นงานขุดขนดินไปยังที่ทิ้งดิน ระยะเวลาดำเนินงาน 5 ปี พร้อมงานก่อสร้างระบบสายพาน ระยะเวลาดำเนินงาน 13 ปี
18 ต.ค. 2564

ผู้สื่อข่าวรายงานว่าวันนี้ (18 ต.ค. 2564) ราคาหุ้น บริษัท สหกลอิควิปเมนท์ จำกัด (มหาชน) หรือ SQ ณ เวลา 10:53 น. อยู่ที่ระดับ 2.54 บาท เพิ่มขึ้น 0.08 บาท หรือ 3.25% โดยทำจุดสูงสุดที่ 2.58 บาท และทำจุดต่ำสุดที่ 2.46 บาท ด้วยมูลค่าการซื้อขาย 32.92 ล้านบาท

โดยราคาหุ้น SQ ที่ปรับตัวขึ้นมาบนกระดานนั้นเนื่องจาก บริษัทฯ เปิดเผยว่า ตามที่ได้แจ้งการได้รับหนังสือแจ้งให้เป็นผู้ชนะการประกวดราคา สำหรับโครงการ North Pit Wall Expansion และโครงการ Build, Lease and Transfer (BLT) กับตลาดหลักทรัพย์แห่งประเทศไทย เมื่อวันที่ 25 พฤษภาคม 2564 และเมื่อวันที่ 21 มิถุนายน 2564 พร้อมรายละเอียดแล้วนั้น
ทั้งนี้เมื่อวันที่ 15 ตุลาคม 2564 บริษัทฯ ได้ร่วมลงนามสัญญาทั้ง 2 โครงการ สำหรับโครงการ North Pit Wall Expansion และโครงการ Build, Lease and Transfer (BLT) กับ บริษัท ไฟฟ้าหงสา จำกัด (ผู้ว่าจ้าง) โดยโครงการ North Pit Wall Expansion เป็นงานขุดขนดินไปยังที่ทิ้งดินที่ผู้ว่าจ้างกำหนด ระยะเวลาดำเนินงาน 5 ปี (เริ่มงานประมาณเดือนพฤษภาคม 2565 ถึง 2570) รวมมูลค่า 837 ล้านบาท
ส่วนโครงการ Build, Lease and Transfer (BLT) เป็นงานก่อสร้างระบบสายพานเพื่อส่งมอบผู้ว่าจ้าง ระยะเวลาดำเนินงาน 13 ปี แบ่งเป็น (1) ช่วงก่อสร้างประมาณเดือนตุลาคม 2564 ถึง เดือนมีนาคม 2567 และ (2) ช่วงรับเงินจากค่าเช่า (Lease) 10 ปี เริ่มประมาณเดือนเมษายน 2567 ถึงเดือน มีนาคม 2577 รวมมูลค่า 2,245 ล้านบาท
 
 
 
 